CAS hylkäsi venäläisten valituksen. Venäläisiä yleisurheilijoita ei nähdä Rion olympialaisissa.

Venäläisiä yleisurheilijoita ei nähdä Rio de Janeiron olympialaisissa. Urheilun kansainvälinen vetoomustuomioistuin CAS hylkäsi Venäjän olympiakomitean ja 68 venäläisurheilijan valituksen kansainvälisen yleisurheiluliiton IAAF:n päätöksestä sulkea Venäjän yleisurheiluliitto ja samalla venäläiset yleisurheilijat kansainvälisestä urheilusta.

Pituushyppääjä Darja Klishina saa osallistua kisoihin. Yhdysvalloissa asuva Klishina on pystynyt osoittamaan harjoittelevansa venäläisen järjestelmän ulkopuolella.

Maailman antidopingtoimisto Wada vaatii koko Venäjän joukkueen sulkemista pois Rion olympialaisista. Wadan valtuuttaman itsenäisen tutkimusryhmän maanantaina julkaiseman raportin mukaan Venäjän urheilijat käyttivät valtiojohtoisesti ja systemaattisesti dopingia vuosina 2011–2015. Kansainvälinen olympiakomitea KOK päättää viimeisimpien tietojen mukaan sunnuntaina koko Venäjän joukkueen mahdollisesta sulkemisesta Riosta.

KOK odotti muun muassa CAS:n ratkaisua ennen päätöksensä tekemistä.